वस्तुत: यह मुकदमा टीवी एवं प्रिंट मीडिया क्षेत्र में अधिकार जमाये कारपोरेट घरानों और नई मीडिया यानी वेब मीडिया के बीच टकराव का नतीजा है। हालिया समय मे वेब मीडिया ने पूरी दुनिया में अपनी निष्पक्षता और बेबाकी के कारण एक अलग पहचान कायम किया है। मीडिया के सभी रूपों में मात्र वेब न्यूज पोर्टल ही हैं, जो एक दूसरे की खामियों को भी उजागर करते हैं। किसी भी चैनल पर दूसरे चैनल की खामिया तो दूर रही, नाम तक नहीं दिखाया जाता। वही हाल अखबारों का है। अखबार प्रेस एंड रजिस्ट्रेशन आफ़ बुक एक्ट १८६७ की धाराओं का रोज उल्लंघन करते हैं लेकिन उनके उपर कोई कार्रवाई नहीं होती है। ठीक उसी प्रकार टीवी चैनल ड्रग एंड मैजिक रिमेडी (ओबजेकशनेबल एडवर्जटाईजमेंट) एक्ट १९५४ की विभिन्न धाराओं का उल्लंघन करते हुये भ्रामक तथा चमत्कार दिखाने वाले अंधविश्वास को बढ़ावा देने वाले विज्ञापन प्रकाशित करते हैं परन्तु उनके उपर कोई कार्रवाई नही होती है।